Telefonen ringte på operasjonssentralen i Hønefoss torsdag. Ingen sa noe, men det var tydelig pusting og pesing. Kanskje noen var i nød?

Det kunne ikke utelukkes, og politiet sendte av gårde både ambulanse og en politipatrulje.

Kvinnen som gikk på ski på Geilo midt i vinterferien, var ikke klar over at hun lommeringte til politiet. Hun var ikke i nød; hadde bare god innsats i løypa.

– Å besvare lommeringinger er en stor del av jobben vår, erkjenner operasjonsleder Torstein Gustad.

Han oppfordrer sterkt til bruk av tastelås på mobiltelefonen.

– Noen ganger blir vi nødt til å rykke ut unødvendig. Som i dag, sier Gustad.

Politiet vurderer det de hører i slike tilfeller. Ofte kan de slå fast at det ikke er behov for hjelp. Men det stjeler altså store politiressurser å håndtere disse sakene.